02.02.2017 klo 17:49
Liigahallitus hyväksyi Liigan johtoryhmän esityksen Ilveksen 100 000 euron sakoista.
Michael Keräsen siirto kesken kauden Jokereista Ilvekseen oli Liigaseurojen sopimien sääntöjen vastainen.
Liigan toimitusjohtajan Riku Kallioniemen mukaan niin sanottu Bosman-päätös ei ulotu tähän tapaukseen.
Kallioniemi vakuuttaa, että jättisakoissa ei ole kysymys kiusanteosta.
Liigan toimitusjohtaja Riku Kallioniemi muistuttaa yhdessä sovittujen sääntöjen noudattamisesta. AOP
Sakot perustuvat hyökkääjä Michael Keräsen siirtymiseen syksyllä KHL-seura Jokereista Tampereen Ilvekseen.
Liigan toimitusjohtajan Riku Kallioniemen mukaan sakko ei tullut Ilvekselle yllätyksenä.
- Ilves on täysivaltainen edustaja Liigan johtoryhmässä ja ollut koko ajan tietoinen tästä asiasta. Tämä on ollut kaikkien tiedossa, ja tämä on meillä yhteisesti hyväksytty käytäntö. Tässä ei ole mitään uutta, Kallioniemi kommentoi.
EU-tuomioistuin teki vuonna 1995 niin sanotun Bosman-päätöksen, jolla taattiin EU-alueen ammattilaisurheilijoille vapaa siirto-oikeus toiseen seuraan sopimuksen päättyessä. Kallioniemen mukaan Bosman-sääntö ei ulotu Ilveksen ja Keräsen tapaukseen.
Bosman-case poisti pelaajan lähtöseuran vaatimat siirtosummat sopimuksen päätyttyä, eikä Jokerit siirtosummaa Ilvekseltä vaatinutkaan.
- Ei kenenkään ole ketään palkattava, jota ei halua palkata, Kallioniemi muistuttaa.
Nyt Ilves kuitenkin halusi palkata Keräsen - ja palkkasikin.
- En insinööripohjalta lähde juridista taustaa enempää kommentoimaan, voi mennä puurot ja vellit sekaisin. Mutta kyllä meillä aika vahva käsitys on, että tämä ei ole laiton käytäntö. Laitonta käytäntöä meillä ei olisikaan, Kallioniemi vakuuttaa.
- Lähtökohta pitää olla se, että kun sovitaan yhteisiä asioita, niin pidetään niistä kiinni. Ei se ole kiusantekoa, että edellytetään, että toimitaan näin.
Liiga siis odottaa Ilvekseltä 100 000 euron tilisiirtoa?
- Se on toinen asia, millä tavalla se suoritus tulee. Se on meidän ja Ilveksen keskenään sovittava asia, Kallioniemi toteaa.
Nyt rysähti! Ilvekselle 100 000 euron sakot